Omnibus presentes litteras inspecturis, curiæ Senon. et curiæ archidiaconalis Senon. officiales, salutem in Domino. Notum facimus quod coram nobis constituti vener. viri magistri Girardus de Monte-Collonis, decanus ecclesiæ Senon, et Stephanus de Gyemmo, archidiaconus Vastinensis in ecclesia Senon., executores testamenti seu ultimæ voluntatis bonæ memoriæ Petri de Charniaco, quondam archiepiscopi Senon., per juramenta sua coram nobis asseruerunt quod cum dudum archiepiscopus memoratus mentis compos, in testamento suo diu antequam decederet voluisset quod de bonis suis mobilibus emerentur per manus executorum suorum centum libratæ terræ, vel circiter, annui redditus mortificati annuatim in perpetuum die anniversarii sui pauperibus erogandi, scilicet pauperibus Senon. triginta libræ; pauperibus de Briennone viginti libræ; pauperibus de Sancto-Juliano de Saltu et pauperibus de Capella domini Senon. super Yonam XX libræ; pauperibus de Nailliaco X libræ; pauperibus de Villanova-archiepiscopi X libræ et pauperibus de Villagardana centum solidi turonenses. Tandem, memoratus Petrus, archiepiscopus, in extremis laborans, compos mentis suæ, in presentia executorum suorum predictorum, suum primum mutando propositum, premissa specialiter revocando, in modum testamenti seu ultimæ voluntatis, voluit et precepit quod predictæ centum libratæ terræ vel ibi circa annui redditus emerentur de bonis suis, et quod hujusmodi centum libratæ terræ essent futurorum Senon. pontificum ad defensionem jurium archiepiscopatus Senon. contra exemptos: asseruerunt et coram nobis memorati executores quod ipsi de dictis bonis memorati episcopi, de voluntate et assensu reverendi patris ac domini Gilonis, Dei gratia Senon. archiepiscopi, emerant a nobili muliere Johanna de Villathierici, domina de Mussiaco, tertiam partem quam ipsa domina habebat in vicecomitatu Senon., et in omnibus redditibus, justitia, dominio, commodis et emolumentis, feodis, retrofeodis et rebus aliis quibuscumque ad dictam tertiam partem dicti vicecomitatus pertinentibus, moventem de feodo dicti domini archiepiscopi Senon. absque medio. Quæquidem tertia pars, sicut dicebant dicti executores, valet et valere potest annui redditus centum libras turon., vel ibi circa; cujusmodi tertiam partem dicti vicecomitatus emptam, ut dictum est, cum omnibus juribus et pertinentiis ejusdem, secundum quod memoratus archiepiscopus in ultima voluntate sua voluerat et preceperat, ipsi executores satagentes, ut dicebant, pro viribus, ultimam voluntatem dicti defuncti totaliter adimplere, prædicto reverendo patri domino Giloni Senon. archiepiscopo, pro se et pro successoribus suis pontificibus Senon. ex nunc, totaliter assignaverunt, et voluerunt in perpetuum totaliter assignari redditibus ejusdem tertiæ partis ad deffensionem jurium archiepiscopatus Senon. contra exemptos hujusmodi convertendas. Asseruerunt, etiam, prædicti executores quod præfatus defunctus Petrus, archiepiscopus, voluit et præcepit quod si aliquid esset residuum de bonis suis mobilibus, prius adimpleta voluntate dicti defuncti per dictos ejus executores, quod idem residuum domino Senon. archiepiscopo traderetur ad defensionem jurium Senon. archiepiscopatus contra exemptos, prout prius est expressum. Et quod illud residuum prædictum dicti executores assignaverunt et tradiderunt prædicto reverendo patri Giloni, archiepiscopo Senon. In quorum omnium testimonium nos officiales, sigilla curiarum nostrarum una cum sigillis dictorum executorum, ad petitionem eorumdem, presentibus litteris duximus apponenda. Datum, die dominica post Nativitatem Beati-Johannis-Baptistæ, anno Domini Mº CCº octogesimo-tertio.